**6ο Νηπιαγωγείο Ξάνθης**

**Εσωτερικός Κανονισμός Λειτουργίας**

**Σχολικό έτος: 2020-2021**

Περιεχόμενα

1. **Εισαγωγή ………………………………………………………………………………………………………………… 3**
2. **Εσωτερικός Κανονισμός Λειτουργίας ………………………………………………………………………. 4**

**Γ. Άξονες εφαρμογής του Εσωτερικού Κανονισμού Λειτουργίας …………………………………. 5**

1. **Προσέλευση – Παραμονή και Αποχώρηση μαθητών από το Νηπιαγωγείο ………………. 5**
2. **Συμπεριφορά μαθητών/τριών – Παιδαγωγικός έλεγχος ………………………………………….. 8**
3. **Πρόληψη φαινομένων βίας και σχολικού εκφοβισμού ……………………………………………. 9**
4. **Σχολικές εκδηλώσεις – Δραστηριότητες ……………………………………………………………………. 9**
5. **Συνεργασία σχολείου-οικογένειας – Σύλλογος Γονέων και κηδεμόνων ………………….. 12**
6. **Ποιότητα σχολικού χώρου …………………………………………………………………………………….. 15**
7. **Λειτουργία νηπιαγωγείου σε έκτακτες συνθήκες …………………………………………………. 15**

## Α. Εισαγωγή

 Η Προσχολική Αγωγή αποτελεί εισαγωγικό θεσμό του εκπαιδευτικού συστήματος. Αποσκοπεί, σύμφωνα με το άρθρο 3 του Νόμου 1566/85, «*στην ολόπλευρη και ισόρροπη ανάπτυξη των νηπίων, στη σωματική, συναισθηματική, νοητική και κοινωνική ανάπτυξη των μαθητών, μέσα στα πλαίσια που ορίζει ο ευρύτερος σκοπός της Πρωτοβάθμιας και Δευτεροβάθμιας Εκπαίδευσης*».

  Ειδικότερα, βοηθάει τα νήπια:

* να καλλιεργούν τις αισθήσεις τους και να οργανώνουν τις κινητικές και νοητικές πράξεις τους,
* να εμπλουτίζουν και να οργανώνουν τις εμπειρίες τους από το φυσικό και κοινωνικό περιβάλλον και να αποκτούν την ικανότητα να διακρίνουν τις σχέσεις και αλληλεπιδράσεις που υπάρχουν μέσα σ’ αυτό.
* να αναπτύσσουν την ικανότητα κατανόησης και έκφρασης με σύμβολα γενικά και ιδιαίτερα στους τομείς της γλώσσας, των μαθηματικών και της αισθητικής,
* να προχωρούν στη δημιουργία διαπροσωπικών σχέσεων, ώστε να βοηθηθούν στη βαθμιαία και αρμονική ένταξή τους στην κοινωνική ζωή και
* να αναπτύσσουν πρωτοβουλίες ελεύθερα και αβίαστα και, μέσα στο πλαίσιο του οργανωμένου περιβάλλοντος, να εθίζονται στην αμφίδρομη σχέση ατόμου και ομάδας.

 Η φοίτηση στο νηπιαγωγείο είναι διετής και υποχρεωτική. Η θεσμοθέτηση της υποχρεωτικής δίχρονης Προσχολικής αγωγής και η σύνδεσή της με την πρωτοβάθμια εκπαίδευση, μέσω της ομαλής μετάβασης από το Νηπιαγωγείο στο Δημοτικό σχολείο είναι μια ουσιαστικής σημασίας παρέμβαση στο εκπαιδευτικό σύστημα. Η  υποχρεωτική δίχρονη Προσχολική αγωγή εξασφαλίζει στο παιδί συνέχεια ως προς το εκπαιδευτικό πρόγραμμα, το χώρο και τα πρόσωπα και δίνει στους εκπαιδευτικούς τον απαραίτητο χρόνο να ασχοληθούν με θέματα που σχετίζονται με πρώιμη παρέμβαση και  συστηματικές προληπτικές παρεμβάσεις.

 Οι μαθητές/τριες προσέρχονται στο σχολείο έχοντας διαφορετική αφετηρία και με διαφορετικό μορφωτικό και κοινωνικό υπόβαθρο. Παραμένουν ξεχωριστές και ανεπανάληπτες προσωπικότητες, οι οποίες δικαιούνται ατομική αναγνώριση και ολοκλήρωση, χωρίς να ισοπεδώνονται μέσα στην ομάδα. Η αρμονική συνύπαρξη, εκτός από την αμοιβαία ευγένεια και το σεβασμό, προϋποθέτει και την τήρηση ενός συγκεκριμένου κανονισμού λειτουργίας της σχολικής μονάδας, ώστε να πραγματοποιείται ανενόχλητα, μεθοδικά και αποτελεσματικά το έργο της και να επιτυγχάνεται η απρόσκοπτη λειτουργία της Σχολικής Ζωής σε καθημερινή βάση. Μόνο μέσω ενός συγκεκριμένου κανονισμού λειτουργίας καθίσταται δυνατή η διαμόρφωση ενός παιδαγωγικού και διδακτικού κλίματος, το οποίο θα εξασφαλίζει τη συνεργασία των μελών της σχολικής κοινότητας, χωρίς εντάσεις και συγκρούσεις, με αμοιβαίο σεβασμό, με ανοχή και αναγνώριση. Στο πλαίσιο αυτό οι όροι *“σχολική πειθαρχία”* ή *“συμμόρφωση”* αποκτούν δημοκρατικό περιεχόμενο και αναδεικνύονται σε βασικό ποιοτικό στοιχείο του σύγχρονου δημοκρατικού σχολείου. Η συμμόρφωσή επομένως όλων μας, μαθητών/τριών, εκπαιδευτικών και γονέων/κηδεμόνων με τους κανόνες που διέπουν τη σχολική ζωή είναι απαραίτητη, αφού έχουν ως στόχο να περιγράψουν τις υποχρεώσεις και να υπερασπισθούν τα δικαιώματά μας.

## Β. Εσωτερικός Κανονισμός Λειτουργίας

 Ο εσωτερικός κανονισμός λειτουργίας προκύπτει από την προσεκτική μελέτη της εκπαιδευτικής νομοθεσίας και νομολογίας και την αναγκαιότητα εφαρμογής τους. Όπως προσδιορίζεται μάλιστα από αυτή (ΦΕΚ Τεύχος Β΄491/9.03.2021), «αποτελεί σημαντικό παιδαγωγικό μέσο που βοηθά στην ομαλή σχολική ζωή, στη συνεργασία, στην αλληλεγγύη, στο δημοκρατικό διάλογο και στην αποδοχή της διαφορετικότητας. Σκοπός του είναι η ο ορισμός και η θεμελίωση ενός πλαισίου λειτουργίας, το οποίο θα υποστηρίζει το εκπαιδευτικό έργο, θα επιτρέπει την απρόσκοπτη συμμετοχή όλων των ενδιαφερόμενων στην εκπαιδευτική διαδικασία και θα ενισχύει τη διαμόρφωση ενός κλίματος δημοκρατικής συνεργασίας που θα προωθεί την ολόπλευρη ανάπτυξη της προσωπικότητας του κάθε μαθητή και μαθήτριας, τη σωματική, αλλά και συναισθηματική ασφάλεια όλων των μελών της σχολικής κοινότητας».

 Οι συντάκτες του παρόντος εσωτερικού κανονισμού έλαβαν υπόψη τους κατά το δυνατόν τη σύγχρονη παιδαγωγική αντίληψη για θέματα σχολικής και εκπαιδευτικής ζωής, καθώς και τις σύγχρονες απόψεις σχετικά με την ηλικία και την ψυχολογία-δομή της προσωπικότητας των μαθητών. Οι επιδιώξεις και οι προσπάθειες θα είναι διαρκείς, προκειμένου να διατηρήσουμε και να προαγάγουμε το υγιές μαθησιακό περιβάλλον, μέσα στο οποίο κάθε μαθητής θα μπορεί αβίαστα να διαμορφώνει την προσωπικότητά του.

 Με βάση όλα τα προαναφερθέντα, το Σχολικό Συμβούλιο του 6ου Νηπιαγωγείου Ξάνθης, το οποίο συνίσταται από τη Διευθύντρια και το Σύλλογο Διδασκόντων του Νηπιαγωγείου, το Δ.Σ. του Συλλόγου Γονέων και Κηδεμόνων και εκπρόσωπο της Σχολικής Επιτροπής ΠΕ του Δήμου Ξάνθης, συμφωνούν στα παρακάτω:

## Γ. Άξονες εφαρμογής του Εσωτερικού Κανονισμού Λειτουργίας

## Προσέλευση – Παραμονή και Αποχώρηση μαθητών από το Νηπιαγωγείο

 Σύμφωνα με το Π.Δ. 79 (άρθρ. 18, Τεύχους Α΄ του ΦΕΚ109/01.08.2017), το καθημερινό ημερήσιο σχολικό πρόγραμμα αρχίζει με την προσέλευση των νηπίων – προνηπίων στο χώρο του σχολείου την ώρα που προβλέπεται στο Εβδομαδιαίο Ωρολόγιο Πρόγραμμα. Συγκεκριμένα, για τους εγγραφέντες μαθητές στο Τμήμα Πρωινής Υποδοχής ως χρόνος προσέλευσης ορίζεται το διάστημα 7:45-8:00πμ, ενώ για τους μαθητές του Υποχρεωτικού Πρωινού Προγράμματος το διάστημα 8:15-8:30πμ.

 Οι υπεύθυνες εκπαιδευτικοί των Τμημάτων παραλαμβάνουν τα νήπια στην είσοδο των τάξεων και οι γονείς και συνοδοί αποχωρούν. Κατά τη διάρκεια του χρόνου προσέλευσης των νηπίων/προνηπίων δεν παρευρίσκεται χωρίς άδεια στο χώρου του σχολείου κανείς εκτός των μαθητών και εκπαιδευτικών. Η ασφαλής προσέλευση και αποχώρηση των μαθητών γίνεται με ευθύνη των γονέων/κηδεμόνων, οι οποίοι έχουν υπογράψει σχετική υπεύθυνη δήλωση, όπου αναφέρονται τα ονόματα των προσώπων που συνοδεύουν τους μαθητές.

 Υπογραμμίζουμε ότι η **έγκαιρη προσέλευση** των μαθητών/μαθητριών στο σχολείο, καθώς και η **τακτική και ανελλιπής φοίτηση** αποτελούν βασικά στοιχεία της εκπαιδευτικής διαδικασίας. Η φοίτηση των μαθητών/τριών στο Νηπιαγωγείο είναι υποχρεωτική και παρακολουθείται από την εκπαιδευτικό της τάξης, η οποία καταγράφει τις καθημερινές απουσίες και τις καταχωρεί στο πληροφοριακό σύστημα myschool. Οι γονείς/κηδεμόνες οφείλουν να ενημερώνουν το σχολείο για την απουσία των παιδιών τους.

 Για να ολοκληρωθεί η φοίτηση θα πρέπει ο μαθητής/τρια να έχει παρακολουθήσει χρονικό διάστημα μεγαλύτερο από το μισό του διδακτικού έτους. Εάν οι **απουσίες** ξεπεράσουν τις εκατό (100), σύμφωνα με το άρθρο 204 του Νόμου 4610/2019-ΦΕΚ 70/Α/07.05.2019, η φοίτηση στο νηπιαγωγείο θεωρείται ελλιπής και επαναλαμβάνεται. Στην περίπτωση της συστηματικής και αδικαιολόγητης απουσίας μαθητή/τριας, η εκπαιδευτικός της τάξης επικοινωνεί άμεσα με τους γονείς/κηδεμόνες και ενημερώνει την Δ/ντρια του νηπιαγωγείου. Εφόσον το πρόβλημα δεν επιλύεται, ο μαθητής/τρια και η οικογένεια του/της αναζητούνται μέσω της αστυνομικής αρχής, καθώς και της αρμόδιας κοινωνικής υπηρεσίας του οικείου Δήμου (Άρθ. 13, Π.Δ. 79/2017).

 Για την ασφάλεια των νηπίων/προνηπίων, οι θύρες εισόδου και εξόδου στο χώρο της αυλής, αλλά και των εσωτερικών κτιρίων, με ευθύνη της Δ/ντριας του Νηπιαγωγείου, παραμένουν κλειστές κατά τη διάρκεια της λειτουργίας του. Κανένα άτομο πέραν του εκπαιδευτικού και λοιπού προσωπικού δε μπορεί να παραμένει εντός του σχολικού χώρου κατά τη διάρκεια λειτουργίας της σχολικής μονάδας, συμπεριλαμβανομένων και των μελών του Δ.Σ. του Συλλόγου Γονέων και Κηδεμόνων. Σε περιπτώσεις που απαιτείται είσοδος τρίτων, όπως για παράδειγμα, στο πλαίσιο κάποιας βλάβης που χρήζει άμεσης επιδιόρθωσης ή των εκπαιδευτικών δράσεων που πραγματοποιούνται εντός του σχολικού χώρου, αυτό προϋποθέτει τη σύμφωνη γνώμη της Δ/ντριας ή του Συλλόγου Διδασκόντων αντιστοίχως.

 Αναφορικά με τη **σίτιση**, το ημερήσιο πρόγραμμα του νηπιαγωγείου εμπεριέχει ένα δεκατιανό πρόγευμα για τους μαθητές/τριες του Υποχρεωτικού Πρωινού Προγράμματος και ένα γεύμα για τους εγγεγραμμένους μαθητές στο Προαιρετικό Ολοήμερο Πρόγραμμα. Τα γεύματα των νηπίων/προνηπίων παρασκευάζονται στο σπίτι με ευθύνη των γονέων/κηδεμόνων τους. Καθώς οι συνθήκες σίτισης στο νηπιαγωγείο ακολουθούν το πρότυπο της συγκεντρωμένης οικογένειας γύρω από ένα τραπέζι, εκτιμούμε ότι το γεύμα οφείλει να έχει τις υγιεινές προδιαγραφές και τη διατροφική αξία ενός γεύματος κατάλληλου για την ηλικία των μαθητών/τριών στους οποίους απευθύνεται.

 Όπως επισημαίνουμε και στις αρχικές μας ενημερώσεις προς τους γονείς/κηδεμόνες, το δεκατιανό ποιοτικά και ποσοτικά δεν αντικαθιστά, παρά συμπληρώνει το πρωινό γεύμα και μπορεί να περιλαμβάνει ένα γιαουρτάκι, φρούτα, ένα κομμάτι κέικ ή τοστ, μία φέτα ψωμί με βούτυρο και μέλι, κλπ. Σε κάθε περίπτωση είναι καλό να αποτελεί ένα έδεσμα που έχει φτιάξει και φροντίσει ο ίδιος ο γονέας/κηδεμόνας σε συνεργασία με το παιδί. Γλυκίσματα και προϊόντα που εμπεριέχουν σοκολάτα και τα παράγωγά της ζητάμε να αποφεύγονται. Ανάλογες ποιοτικές και ποσοτικές προδιαγραφές αιτούμαστε να ακολουθεί και το μεσημεριανό γεύμα των φοιτούντων μαθητών/τριών στο Προαιρετικό Ολοήμερο Πρόγραμμα. Γεύματα που εμπεριέχουν κοτόπουλο ή ψάρι επιβάλλεται να είναι πολύ καλά καθαρισμένα από τα κόκκαλά τους, καθώς οι περισσότεροι μαθητές/τριες της δεδομένης ηλικίας αδυνατούν να τα καθαρίσουν από μόνοι τους.

 Τέλος, γλυκίσματα και **κεράσματα** στο νηπιαγωγείο μοιράζονται μόνο όταν η ποσότητά τους ανταποκρίνεται στο συνολικό αριθμό των μαθητών/τριων του Τμήματος. Για λόγους ασφάλειας, τα κεράσματα απαγορεύεται να καταναλωθούν στο χώρο και στη διάρκεια λειτουργίας του νηπιαγωγείου. Επιβάλλεται να είναι συσκευασμένα, προκειμένου να μπορούν να τοποθετηθούν και φυλαχθούν στις ατομικές τσάντες των νηπίων, προκειμένου να ελεγχθούν και να καταναλωθούν στο σπίτι με τη σύμφωνη γνώμη του γονέα/κηδεμόνα.

 Υπογραμμίζουμε ότι, σύμφωνα με την ισχύουσα νομοθεσία (495/123484/Γ1/4-10-2010) απαγορεύεται η **χορήγηση** **φαρμακευτικής αγωγής** σε μαθητές από τους εκπαιδευτικούς. Αυτό δεν αποκλείει όμως την υποχρέωση των εκπαιδευτικών να παρέχουν τις στοιχειώδεις πρώτες βοήθειες όταν παραστεί ανάγκη (περιποίηση τυοικού τραύματος). Σε περιπτώσεις που απαιτείται φαρμακευτική αγωγή, οι γονείς/κηδεμόνες των νηπίων οφείλουν να αιτούνται την άδεια της Δ/ντριας, προκειμένου να εισέρχονται στο χώρο του σχολείου οι ίδιοι ή άλλο πρόσωπο το οποίο θα υποδείξουν, ώστε να τη χορηγήσουν.

 Στο νηπιαγωγείο μας λόγω του αυξημένου αριθμού φοιτούντων μαθητών και μετά από σχετική Απόφαση του Συλλόγου Διδασκόντων στην αρχή της σχολικής χρονιάς, υλοποιούνται δύο (2) ημερήσια **διαλείμματα** στη διάρκεια του Υποχρεωτικού ΠρωινούΠρογράμματος, 10:00-10:45 για τα νήπια των Τμημάτων 1, 2, 3, 4 και 9 και 10:45-11:30 για τα νήπια των Τμημάτων 5, 6, 7 και 8. Αντιστοίχως, υλοποιείται ένα (1) ημερήσιο διάλειμμα 14:10-14:40 για τα νήπια των δύο Τμημάτων του Προαιρετικού ΟλοήμερουΠρογράμματος. Υπεύθυνες για την επιτήρηση των μαθητών/τριών την ώρα των διαλειμμάτων είναι οι εφημερεύουσες εκπαιδευτικοί, έτσι όπως έχουν οριστεί από το πρόγραμμα εφημεριών που κατάρτισε σε σχετική Απόφαση στην αρχή του σχολικού έτους ο Σύλλογος Διδασκόντων.

 Όπως νομοθετικά προβλέπεται (Π.Δ. 79, τ.Α΄ΦΕΚ109/01.08.2017), η **αποχώρηση** των μαθητών/τριών πραγματοποιείται με τη λήξη του διδακτικού ωραρίου. Αιτήματα γονέων για πρόωρη αποχώρηση ή καθυστερημένη προσέλευση νηπίων για λόγους ιατρικής υποστήριξης ή θεραπευτικής παρέμβασης γίνονται δεκτά κατόπιν προσκόμισης σχετικής βεβαίωσης από δημόσιο φορέα, από την οποία προκύπτει με ακρίβεια η ανάγκη της ανωτέρω απουσίας, καθώς και ο ακριβής χρόνος αυτής. Όταν μαθητής/τρια για λόγους ασθένειας ή για εξαίρετες μόνο περιπτώσεις χρειάζεται να αποχωρήσει πριν τη λήξη του διδακτικού ωραρίου, λαμβάνονται όλα τα απαραίτητα μέτρα ασφάλειας, όπως τηλεφωνική ενημέρωση και σύμφωνη γνώμη γονέων/κηδεμόνων, εξασφάλιση συνοδείας νηπίων με ευθύνη των γονέων, υποβολή σχετικής υπεύθυνης δήλωσης.

 Επισημαίνεται ότι, στην αρχή και μόνο του πρώτου τριμήνου κάθε διδακτικού έτους και για διάστημα όχι μεγαλύτερο των δύο εβδομάδων επιτρέπεται η εφαρμογή ευέλικτου προγράμματος παραμονής στο νηπιαγωγείο για ορισμένα νήπια/προνήπια τα οποία φοιτούν για πρώτη φορά και χρήζουν βοήθεια κατά την προσαρμογή τους σε αυτό. Η ανάγκη εφαρμογής, αλλά και η ευελιξία του ωραρίου προσαρμογής καθορίζεται από την εκάστοτε εκπαιδευτικό του Τμήματος και το Σύλλογο Διδασκόντων σε συνεργασία και συνεννόηση με τους γονείς/κηδεμόνες των νηπίων (Π.Δ.79/2017, όπως τροποποιήθηκε με το άρθ. 23 του Νόμου 4559/2018).

## Συμπεριφορά μαθητών/τριών – Παιδαγωγικός έλεγχος

 Τα ζητήματα συμπεριφοράς και οι μαθησιακές δυσκολίες των μαθητών/τριών του νηπιαγωγείου, όπως ορίζεται και από το Π.Δ. 79 (τ.Α΄ΦΕΚ109/01.08.2017) αποτελούν αντικείμενο συνεργασίας της εκπαιδευτικού του τμήματος με τους γονείς/κηδεμόνες του μαθητή, τη Δ/ντρια του νηπιαγωγείου, την εκπαιδευτικό του Τμήματος Ένταξης, τη ψυχολόγο και κοινωνικό λειτουργό της υπάρχουσας Ε.Δ.Ε.Α.Υ, τη Συντονίστρια Εκπαιδευτικού Έργου, το οικείο ΚΕ.Σ.Υ. και τις προβλεπόμενες δομές, υπηρεσίες και φορείς για την προστασία και υποστήριξη παιδιών και οικογενειών, ώστε να υπάρξει η καλύτερη δυνατή παιδαγωγική αντιμετώπισή τους. Συγκεκριμένα, καλείται ο γονέας/κηδεμόνας στο νηπιαγωγείο από την υπεύθυνη εκπαιδευτικό του τμήματος και ενημερώνεται με στόχο την από κοινού συνεργασία για την επίλυση των δυσκολιών ή ζητημάτων. Εφόσον η συμπεριφορά επαναλαμβάνεται και εγκυμονεί κινδύνους για την ασφάλεια του ίδιου του μαθητή ή των συμμαθητών του, ζητείται η συνεργασία και συμβολή των προαναφερόμενων δομών και φορέων.

 Για τις περιπτώσεις μαθητών που παρουσιάζουν σοβαρά προβλήματα συμπεριφοράς, ο Σύλλογος Διδασκόντων μπορεί να αναθεωρήσει τον τρόπο συμμετοχής του εν λόγω μαθητή/τριας σε εξωδιδακτικές δραστηριότητες του νηπιαγωγείου, αιτούμενος για παράδειγμα τη συμμετοχή, συνοδεία και εποπτεία του μαθητή/τριας από τον γονέα/κηδεμόνα. Σε κάθε περίπτωση και πριν από κάθε σχετική απόφαση λαμβάνεται υπόψη η βασική αρχή του σεβασμού της προσωπικότητας και των δικαιωμάτων του παιδιού. Όλα τα σοβαρά ζητήματα και περιστατικά καταγράφονται στο Ημερολόγιο Σχολικής Ζωής (Π.Δ. 79, τ.Α΄ΦΕΚ109/01.08.2017).

 Σύμφωνα μάλιστα με την κείμενη νομοθεσία (αρθ.14, παρ.5 Π.Δ. 79, τ.Α΄ΦΕΚ109/01.08.2017), η αλλαγή περιβάλλοντος του μαθητή είναι μέτρο παιδαγωγικού ελέγχου και μπορεί να γίνει με απόφαση του Συλλόγου Διδασκόντων όταν πρόκειται για αλλαγή τμήματος και εφόσον υπάρχουν διαθέσιμες κενές θέσεις φοίτησης ή με τη συναίνεση του γονέα/κηδεμόνα όταν πρόκειται για αλλαγή σχολικής μονάδας.

## Πρόληψη φαινομένων βίας και σχολικού εκφοβισμού

 Η σχολική βία ή εκφοβισμός στο σχολικό περιβάλλον αποτελεί ένα ανησυχητικό φαινόμενο με πολλαπλές αρνητικές επιπτώσεις, το οποίο συνδέεται άμεσα με την κοινωνική ανισότητα, τον κοινωνικό αποκλεισμό, τη ματαίωση και τη διαφορετικότητα. Πρόκειται για ένα φαινόμενο πολυπρισματικό, καθώς οφείλεται σε πληθώρα παραγόντων, έχει πολλές συνέπειες και εμπλέκει ένα μεγάλο αριθμό προσώπων.

 Ακόμα και τα παιδιά της προσχολικής ηλικίας είναι ικανά να αναπτύξουν επιθετική συμπεριφορά. Η συγκεκριμένη ηλικία είναι αρκετά ευαίσθητη και ο οποιοσδήποτε χειρισμός θέλει ιδιαίτερη προσοχή.

 Το δικαίωμα των μαθητών στην ασφάλεια και την προστασία, καθιστά αναγκαία και απαραίτητη την πρόληψη και την υπεύθυνη αντιμετώπιση του εν λόγω φαινομένου. Για κάθε παιδί είναι σημαντικό να υπάρχει ένα ασφαλές περιβάλλον μάθησης με θετική αντιμετώπιση όλων των μαθητών, ένα μαθησιακό περιβάλλον, όπου όλα τα παιδιά θα αισθάνονται άνετα, ασφαλή και με αυτοπεποίθηση. Η ύπαρξη ενός θετικού σχολικού περιβάλλοντος θέτει τις προϋποθέσεις για την επιτυχή εξέλιξη κι ανάπτυξη των παιδιών σε κοινωνικό και ακαδημαϊκό επίπεδο.

 Για αυτό το λόγο είναι ορθό και αποτελεσματικό να αναπτύσσονται στην σχολική μονάδα προγράμματα πρόληψης και ενημέρωσης που θα προάγουν τον αμοιβαίο σεβασμό, την ισότητα και την αποδοχή της διαφορετικότητας. Η καλή συνεργασία μεταξύ σχολείου και οικογένειας, η συνεργασία των εκπαιδευτικών και όπου κρίνεται απαραίτητο και των οικογενειών με την ψυχολόγο και την κοινωνική λειτουργό του νηπιαγωγείου, στα πλαίσια λειτουργίας της ΕΔΕΑΥ, αλλά και η συνεργασία του σχολείου με τους αρμόδιους κοινωνικούς φορείς και κοινωνικές υπηρεσίες, εκτιμάμε ότι μόνο θετικά αποτελέσματα μπορεί να επιφέρει στην πρόληψη, αλλά και αποτελεσματική αντιμετώπιση και επίλυση ανάλογων πιθανών περιστατικών.

## Σχολικές εκδηλώσεις – Δραστηριότητες

 Όπως επισημαίνεται και στο Π.Δ.79 (τ.Α΄ΦΕΚ109/01.08.2017), «*σχολικές δράσεις θεωρούνται όλες οι προγραμματισμένες και κατάλληλα σχεδιασμένες δράσεις του σχολείου που συμπληρώνουν και εμπλουτίζουν τα προγράμματα σπουδών. Πραγματοποιούνται κατά τη διάρκεια του διδακτικού ωραρίου, εντός ή/και εκτός του σχολείου και σε συνεργασία με άλλα σχολεία ή/και με άλλους φορείς…. Στις σχολικές δράσεις συμπεριλαμβάνονται: α) όσες δράσεις πραγματοποιούνται εκτός σχολείου και απαιτούν μετακίνηση των μαθητών από το σχολείο…. Για τη συμμετοχή των μαθητών στις παραπάνω δράσεις απαιτείται έγγραφη σύμφωνη γνώμη των γονέων/κηδεμόνων, β) όσες δράσεις πραγματοποιούνται εντός σχολείου, γ) εκπαιδευτικές επισκέψεις ή έξοδοι των μαθητών σε κοντινή απόσταση από το σχολείο, ….. που υλοποιούνται στο πλαίσιο εκπαιδευτικών προγραμμάτων και δραστηριοτήτων, της βιωματικής μάθησης και του ευρύτερου ανοίγματος του σχολείου στην κοινωνία. Για τη συμμετοχή των μαθητών στις παραπάνω δράσεις απαιτείται η σύμφωνη γνώμη γονέων/κηδεμόνων*».

 Οι σχολικές εκδηλώσεις και δραστηριότητες αποτελούν μέρος της σχολικής ζωής και πραγματικότητας, ενισχύοντας και υποστηρίζοντας θετικά το εκπαιδευτικό έργο. Συμβάλλουν στη σύνδεση μεταξύ της σχολικής και κοινωνικής ζωής, στην ευαισθητοποίηση των μαθητών/τριών σε καίρια κοινωνικά θέματα, στην ανάπτυξη και καλλιέργεια δεξιοτήτων, που θα τους επιτρέπουν να συμμετέχουν ως ενεργοί και δημοκρατικοί πολίτες στο κοινωνικό γίγνεσθαι. Για αυτό το λόγο οι ενδοσχολικές εκδηλώσεις και οι εξωδιδακτικές δραστηριότητες, καθώς και η συμμετοχή των μαθητών/τριων σε καινοτόμα σχολικά προγράμματα είναι ορθό να προκύπτουν μέσα από τις ιδέες και τα ενδιαφέροντα των ιδίων, να αναδεικνύουν τις κλίσεις και τα ταλέντα τους, ώστε να εκπαιδεύονται να αναλαμβάνουν πρωτοβουλίες, ευθύνες επιλογής και δεξιότητες ζωής.

 Αναφορικά με τις ενδοσχολικές εκδηλώσεις, ο εορτασμός της εθνικής επετείου της 28ης Οκτωβρίου 1940, καθώς και του Πολυτεχνείου στις 17 Νοεμβρίου εκάστου έτους υλοποιούνται χωρίς την παρουσία γονέων. Αντιθέτως, ο εορτασμός των Χριστουγέννων, της εθνικής επετείου της 25ης Μαρτίου 1821, των Αποκριών, καθώς και η αποχαιρετιστήρια καλοκαιρινή γιορτή υλοποιούνται με παρουσία γονέων/κηδεμόνων. Εξαιτίας της έλλειψης ειδικού χώρου εκδηλώσεων, οι παραπάνω εορτασμοί υλοποιούνται ανά τμήμα ή ομάδες τμημάτων σε ημέρες και ώρες που ανακοινώνει με σχετική Απόφαση ο Σύλλογος Διδασκόντων. Όπως τονίζεται και στη σχετική νομοθεσία (τ.Α΄ΦΕΚ109/01.08.2017), «μεταφορά ωραρίου εργασίας σε απογευματινές ώρες για την πραγματοποίηση εκδηλώσεων δύναται να πραγματοποιηθεί έως δύο φορές ανά διδακτικό έτος με απόφαση του Συλλόγου Διδασκόντων, για την οποία ενημερώνονται ο Σχολικός Σύμβουλος ή Συντονιστής Εκπαιδευτικού Έργου και η οικεία Δ/ντρια Π.Ε.

Πρακτικά, επισημαίνουμε ότι:

* Βασική προϋπόθεση για την υλοποίηση όλων των εξωδιδακτικών δράσεων είναι ότι θα συμμετέχουν σε αυτές τα δύο τρίτα (2/3) των μαθητών του τμήματος.
* «*η συμμετοχή των μαθητών στις σχολικές δράσεις αποτελεί μέρος της εκπαιδευτικής διαδικασίας και προϋποθέτει την έγγραφη συναίνεση συμμετοχής από τους γονείς/κηδεμόνες. Οι μαθητές που δεν παίρνουν μέρος στις δραστηριότητες στις οποίες απαιτείται μετακίνηση, αποχωρούν από το σχολείο με συνοδεία των γονέων τους*».
* Πέρα των περιορισμένων σε χρονική διάρκεια (όχι μεγαλύτερης των δύο διδακτικών ωρών) όπου υπεύθυνος συνοδός εκπαιδευτικός ορίζεται αποκλειστικά και μόνο ο εκπ/κός ο οποίος σύμφωνα με ΕΩΠ διδάσκει τη συγκεκριμένη διδακτική ώρα στη τάξη, η συμμετοχή όλων των εκπαιδευτικών στις σχολικές δράσεις είναι υποχρεωτική, καθώς είναι υπεύθυνοι για την επιτήρηση και ασφάλεια των μαθητών. Ύστερα από σύμφωνη γνώμη του Συλλόγου Διδασκόντων στις δράσεις μπορούν να συμμετέχουν και οι γονείς/κηδεμόνες. Σε κάθε περίπτωση όμως την ευθύνη της επιτήρησης των μαθητών την έχουν οι εκπαιδευτικοί.
* Δεν επιτρέπεται η λήψη φωτογραφιών ή βίντεο από εκπαιδευτικούς και γονείς/κηδεμόνες που συνοδεύουν τους μαθητές/τιες, παρά μόνο εάν στα πλαίσια υλοποίησης προγράμματος Σχολικών Δραστηριοτήτων ή άλλου καινοτόμου προγράμματος έχει εξασφαλιστεί, σύμφωνα με την προστασία των προσωπικών δεδομένων (Ν. 4624/2019) η σχετική αδειοδότηση των γονέων/κηδεμόνων των συμμετεχόντων μαθητών/τριων.

 Το σχολικό έτος 2020-2021 το 6ο Νηπιαγωγείο Ξάνθης έχει επιλεγεί (ΦΕΚ 2418/Β/18-6-2020) για την πιλοτική εφαρμογή του προγράμματος: “*Εισαγωγή της Αγγλικής Γλώσσας στα Νηπιαγωγεία, μέσα από δημιουργικές δραστηριότητες”.* Για την υλοποίηση του προγράμματος έχει διατεθεί στο νηπιαγωγείο μας εκπαιδευτικός ΠΕ06 –Αγγλικής γλώσσας, η οποία διδάσκει για δύο διδακτικές ώρες εβδομαδιαίως σε κάθε τμήμα του Υποχρεωτικού Πρωινού Προγράμματος.

 Το πιλοτικό αυτό εγχείρημα στηρίζεται στην εμπεριστατωμένη πλέον πεποίθηση ότι τα πλεονεκτήματα της εκμάθησης γλωσσών από μικρή ηλικία δεν σχετίζονται
απλώς με την εκμάθηση γλωσσών και τη μελλοντική επιτυχία, αλλά και με
άλλα οφέλη, γνωστικά, κοινωνικά, πολιτισμικά, ψυχο-συναισθηματικά, συνεισφέροντας
στην ολιστική ανάπτυξη των παιδιών. Ως δημιουργική διαδικασία το εν λόγω πρόγραμμα αποσκοπεί στον εμπλουτισμό του ευρύτερου εκπαιδευτικού προγράμματος του Νηπιαγωγείου - μεθοδολογικά και θεματικά - όχι μόνο για την γλωσσική, αλλά και για την ολόπλευρη ανάπτυξη τωνικανοτήτων των νηπίων και τηδιαμόρφωση της ταυτότητας του ενεργού πολίτη στο σύγχρονο πολυπολιτισμικό περιβάλλον.

## Συνεργασία σχολείου-οικογένειας – Σύλλογος Γονέων και κηδεμόνων

 Οι γονείς/κηδεμόνες συνεργάζονται στενά με το σχολείο, προκειμένου να παρακολουθούν την αγωγή και την επίδοση των παιδιών τους σε τακτική βάση, συμμετέχοντας στις ενημερωτικές συναντήσεις που οργανώνονται από το σχολείο. Θεωρείται αυτονόητη η στενή συνεργασία και επικοινωνία των γονέων/κηδεμόνων με τους εκπαιδευτικούς και τη Δ/ντρια του νηπιαγωγείου στην επίλυση τυχόν ζητημάτων που προκύπτουν.

 Η καλή συνεργασία μεταξύ εκπαιδευτικών και οικογένειας είναι ουσιαστικά ένα πολύ σημαντικό εργαλείο που διευκολύνει και ενισχύει ποιοτικά και ποσοτικά το έργο τόσο του σχολείου όσο και της ίδιας της οικογένειας. Οι μεταξύ τους σχέσεις καθίστανται αποτελεσματικότερες όταν διέπονται από ευγένεια, σεβασμό και σοβαρότητα, παρέχοντας παράλληλα ένα ορθό παράδειγμα σχέσεων για τα ίδια τα παιδιά.

 Ειδικότερα, η καλή συνεργασία μεταξύ σχολείου και οικογένειας (Πεντέρη & Πετρογιάννης, 2017):

* Βοηθάει γονείς και εκπαιδευτικούς να ανταποκριθούν καλύτερα και με ουσιαστικότερο τρόπο στους πολλαπλούς και πολυσύνθετους ρόλους που υπηρετούν.
* Εξασφαλίζει αρμονία και συνέχεια στις εμπειρίες του παιδιού ανάμεσα στα δύο πιο σημαντικά περιβάλλοντα της ζωής του.
* Μεγιστοποιεί και πολλαπλασιάζει τα μαθησιακά αποτελέσματα των προσπαθειών που καταβάλλουν παιδιά.

 Για όλους τους παραπάνω λόγους στο νηπιαγωγείο μας υλοποιούνται και επιδιώκονται:

* Συναντήσεις γονέων/κηδεμόνων με τους εκπαιδευτικούς στην αρχή του σχολικού έτους που αφορούν στην εύρυθμη λειτουργία του σχολείου.
* Τακτικές μηνιαίες συναντήσεις εκπαιδευτικών-γονέων με στόχο την ενημέρωση τους για την πρόοδο και συμπεριφορά του παιδιού τους, την ανταλλαγή σχετικών πληροφοριών και ζητημάτων που αμφότερα τους απασχολούν και πιθανώς προβληματίζουν. Οι συναντήσεις υλοποιούνται, σύμφωνα με το πρόγραμμα που έχει συντάξει με σχετική Απόφαση ο Σύλλογος Διδασκόντων, σε προκαθορισμένες ημέρες και ώρες, εκτός διδακτικού, αλλά εντός εργασιακού ωραρίου. Σχετικό πρόγραμμα αναρτάται στην είσοδο κάθε αίθουσας.
* Έκτακτες συναντήσεις κάθε φορά που η εκπαιδευτικός κρίνει ως αναγκαία την υλοποίησή τους, καθώς και έκτακτες συναντήσεις συνεργασίας εκπαιδευτικών και γονέων με αρμόδιους φορείς υποστήριξης για την επίλυση τυχόν ζητημάτων που χρήζουν πιο εμπεριστατωμένης άποψης και καθοδήγησης.
* Πρόσκληση γονέα ή ομάδας γονέων στην τάξη, στα πλαίσια υποστήριξης της θεματικής ενότητας ή του προγράμματος σχολικών δραστηριοτήτων που τη δεδομένη περίοδο διαπραγματεύονται οι μαθητές, προκειμένου να μιλήσει για το επάγγελμά του, να μοιραστεί μια ιστορία από τη ζωή του, μια συνταγή από τον τόπο καταγωγής του, να αφηγηθεί ένα παραμύθι, κλπ.
* Πρόσκληση γονέων για την παροχή βοήθειας στα πλαίσια οργάνωσης και υλοποίησης διδακτικών επισκέψεων ή σχολικών εκδηλώσεων, κλπ.

 Οι γονείς/κηδεμόνες οφείλουν:

* Να προσκομίζουν έγκαιρα τα έγγραφα και δικαιολογητικά (Α.Δ.Υ.Μ., Βιβλιάριο εμβολίων, Υπεύθυνες Δηλώσεις, κλπ) που τους ζητούνται από το σχολείο.
* Να προσκομίζουν στο νηπιαγωγείο τις ηλεκτρονικές διευθύνσεις και τους προσωπικούς αριθμούς τηλεφώνων τους, καθώς και των ατόμων που έχουν δηλώσει ως συνοδούς των παιδιών τους και να ενημερώνουν το σχολείο για κάθε πιθανή αλλαγή αυτών.
* Να γνωστοποιούν εμπιστευτικά στην υπεύθυνη νηπιαγωγό του τμήματος και στη Δ/ντρια κάθε ιδιαιτερότητα που αφορά στη σωματική και ψυχική υγεία του μαθητή, καθώς και οποιαδήποτε αλλαγή στο στενό ή ευρύτερο οικογενειακό περιβάλλον που μπορεί να επηρεάζει τη ζωή του παιδιού (π.χ. διαζύγιο, νέο μωρό, θάνατος συγγενικού ή οικείου προσώπου, κλπ), προκειμένου η εκπαιδευτικός να κατανοήσει καλύτερα τις ψυχικές του ανάγκες και να τις συμπεριλάβει στην παιδαγωγική της προσέγγιση.
* Σε περίπτωση διαζευγμένων γονέων, να ενημερώνουν το νηπιαγωγείο ποιος από τους δύο γονείς έχει την κηδεμονία, προσκομίζοντας τα απαραίτητα δικαιολογητικά έγγραφα. Οι γονείς που ασκούν τη γονική μέριμνα, αλλά τους έχει αφαιρεθεί η επιμέλεια του παιδιού τους, λόγω διάστασης ή διαζυγίου, έχουν δικαίωμα εισόδου στο χώρο του σχολείου κατόπιν συνεννόησης με τη Δ/ντρια, προκειμένου να ενημερώνονται για την πρόοδο των παιδιών τους και να συμμετέχουν σε εκδηλώσεις και σχολικές εορτές (Φ7/517/127893/Γ1/13-10-2010).
* Να διαβάζουν προσεκτικά όλες τις ανακοινώσεις που αναρτώνται στους χώρους ανακοινώσεων, καθώς και τα ενημερωτικά σημειώματα που μεταφέρουν μαζί τους οι μαθητές.
* Κανένας ενήλικας δεν έχει δικαίωμα να νουθετεί, να επιπλήττει ή να τιμωρεί κανένα παιδί εκτός της οικογένειας του στο χώρο του νηπιαγωγείου. Σε περίπτωση που υπάρξει θέμα με κάποιο μαθητή, ενημερώνεται πρώτα ο γονέας από την εκπαιδευτικό του τμήματος και συνεργάζεται με το σχολείο για την επίλυσή του.
* Σε περίπτωση που υπάρχει κάτι που δυσαρεστεί, προβληματίζει ή ενοχλεί τους γονείς σε σχολικό επίπεδο, θα πρέπει να το συζητούν αρχικά με την υπεύθυνη εκπαιδευτικό του τμήματος και τη Δ/ντρια του Νηπιαγωγείου.

 Όπως επισημαίνεται και στον Σχολικό Οδηγό (ΙΕΠ, 2019), «*Οι γονείς/κηδεμόνες των μαθητών/τριών κάθε δημόσιου σχολείου συγκροτούν τον* ***Σύλλογο Γονέων και Κηδεμόνων****, που φέρει την επωνυμία του σχολείου και συμμετέχουν αυτοδικαίως σε αυτόν. Όλοι οι γονείς/κηδεμόνες που έχουν παιδιά στο νηπιαγωγείο αποτελούν τη Γενική Συνέλευση του Συλλόγου, η οποία εκλέγει κάθε δύο χρόνια το Διοικητικό Συμβούλιο του. Το Δ.Σ. υλοποιεί τις αποφάσεις των Γενικών Συνελεύσεων, εκπροσωπεί τους γονείς, φροντίζει για τη δραστηριοποίηση και ενημέρωσή τους και προσπαθεί να δημιουργεί συνθήκες συμμετοχής και έκφρασης όλων των γονέων».*

 *«Ο Σύλλογος Γονέων και Κηδεμόνων είναι ένας σημαντικός θεσμός και αποτελεί αναπόσπαστο μέρος της Σχολικής Κοινότητας. Βρίσκεται σε άμεση συνεργασία με την Δ/ντρια, το Σύλλογο Διδασκόντων του σχολείου, αλλά και με τον/την Πρόεδρο της Σχολικής Επιτροπής του Δήμου. Οι Σύλλογοι Γονέων & Κηδεμόνων ενός Δήμου συγκροτούν την Ένωση Γονέων & Κηδεμόνων του Δήμου. Οι Σύλλογοι Γονέων & Κηδεμόνων όλης της χώρας αποτελούν μέλη της Ανώτατης Συνομοσπονδίας Γονέων Μαθητών Ελλάδας (ΑΣΓΜΕ)*».

 Επιπλέον, στη σχολική μας μονάδα λειτουργεί Σχολικό Συμβούλιο, στο οποίο συμμετέχουν ο Σύλλογος Διδασκόντων, το Δ.Σ. του Συλλόγου *Γονέων & Κηδεμόνων και εκπρόσωπος της τοπικής αυτοδιοίκησης.* Έργο του Σχολικού Συμβουλίου είναι η συμβολή του στη διασφάλιση της εύρυθμης λειτουργίας της σχολικής μονάδας. Λειτουργεί συλλογικά και προτείνει παρεμβάσεις για την επίλυση θεμάτων που αφορούν στον τρόπο οργάνωσης και λειτουργίας της σίτισης, στην υγιεινή, στην ασφάλεια και στην πρόληψη των ατυχημάτων στον σχολικό χώρο, καθώς και σε ζητήματα βελτίωσης της υλικοτεχνικής υποδομής. Επίσης βρίσκεται σε άμεση επικοινωνία και συνεργασία με τα μέλη της σχολικής κοινότητας και τους τοπικούς φορείς (Σχολικός Οδηγός, ΙΕΠ 2019).

## Ποιότητα σχολικού χώρου

 Το νηπιαγωγείο μας διαθέτει δύο κεντρικές κτιριακές μονάδες και δύο προκατασκευασμένες αίθουσες. Στις παραπάνω υποδομές φιλοξενούνται και λειτουργούν εννέα (9) Τμήματα Υποχρεωτικής Πρωινής Λειτουργίας και ένα (1) Τμήμα Ένταξης, ένα (1) εργαστήριο Η/Υ και ένα Γραφείο Διεύθυνσης-Διδασκόντων, ένα (1) δωμάτιο κουζίνας, δύο (2) αποθηκευτικούς χώρους, πέντε (5) παιδικά WC και ένα (1) WC ΑΜΕΑ- ενηλίκων.

 Όπως χαρακτηριστικά υπογραμμίζεται στην κείμενη νομοθεσία (τ. Β΄ΦΕΚ491/09.02.2021), «*ένας από τους στόχους του Σχολείου πρέπει να είναι η καλλιέργεια της αίσθησης ευθύνης στους μαθητές/στις μαθήτριες σε ό,τι αφορά την ποιότητα του σχολικού χώρου. Καθαροί και συντηρημένοι χώροι αιθουσών, εργαστηρίων, του αύλειου χώρου, της σχολικής περιουσίας, κλπ διαμορφώνουν τον περιβάλλοντα χώρο μέσα στον οποίο είναι δυνατόν να καλλιεργηθεί η ψυχή του παιδιού. Φθορές, ζημιές και κακή χρήση της περιουσίας του Σχολείου αποδυναμώνουν τις εκπαιδευτικές δυνατότητες του και παιδαγωγικά εθίζουν τον μαθητή/τη μαθήτρια στην αντίληψη της απαξίωσης της δημόσιας περιουσίας. Μαθητής/Μαθήτρια που προκαλεί φθορά στην περιουσία του Σχολείου, ελέγχεται για τη συμπεριφορά αυτή και η δαπάνη αποκατάστασης βαρύνει τον κηδεμόνα του ή τον ίδιο*».

 Ως εκ τούτων, μαθητές/τριες και οι συνοδοί γονείς/κηδεμόνες οφείλουν να σέβονται τους εσωτερικούς και εξωτερικούς χώρους του Νηπιαγωγείου. Επισημαίνεται ότι στα πλαίσια της καλλιέργειας σεβασμού της δημόσιας περιουσίας και της αίσθησης ευθύνης, η δαπάνη αποκατάστασης φθορών και κακής χρήσης του υλικοτεχνικού εξοπλισμού από τα νήπια (π.χ. καταστροφή βιβλίου δανειστικής βιβλιοθήκης, κλπ) επιβαρύνει το γονέα/κηδεμόνα του.

## **Λειτουργία νηπιαγωγείου σε έκτακτες συνθήκες**

 Για το τρέχον σχολικό έτος, 2020-2021 και λόγω των έκτακτων συνθηκών που επιβάλλουν τα μέτρα πρόληψης της διασποράς του ιού COVID-19:

* Καθίσταται υποχρεωτική η χρήση μάσκας από μαθητές/τριες , εκπαιδευτικούς και λοιπό προσωπικό στους εσωτερικούς και εξωτερικούς χώρους καθόλη τη διάρκεια του ωρολογίου προγράμματος.
* Οι εκπαιδευτικοί εκπαιδεύουν τα νήπια στην τήρηση των απαραίτητων μεταξύ τους αποστάσεων, στο τακτικότερο πλύσιμο των χεριών, καθώς και στην ορθή χρήση αντισηπτικού διαλύματος.
* Οι εκπαιδευτικοί είναι υπεύθυνοι για τον αερισμό των αιθουσών διδασκαλίας ανά τακτά χρονικά διαστήματα και φροντίζουν να μη δημιουργείται συνωστισμός κατά την προσέλευση και αποχώρηση των νηπίων.
* Ορίζεται από τον Σύλλογο Διδασκόντων ένας εκπαιδευτικός ως Υπεύθυνος COVID-19, τα καθήκοντα του οποίου έχουν καθοριστεί από τον Εθνικό Οργανισμό Δημόσιας Υγείας.
* Υλοποιούνται σχολικές εκδηλώσεις χωρίς την παρουσία γονέων/κηδεμόνων και
* Απαγορεύονται οι εξωδιδακτικές δραστηριότητες εντός και εκτός σχολικού χώρου.
* Σύμφωνα με την υπ΄αριθ. πρωτ.: 3625/Δ1./18.01.2021, προς αποφυγή σχετικού συνωστισμού, τροποποιείται η ώρα αποχώρησης των νηπίων από 13:00 σε 13:00-13:10.
* Όταν η δια ζώσης λειτουργία του νηπιαγωγείου, για λόγους υγειονομικής ασφάλειας ή άλλες έκτακτες συνθήκες, αναστέλλεται, αντικαθίσταται από την εξ΄ αποστάσεως εκπαίδευση, η οποία είναι υποχρεωτική για εκπαιδευτικούς και μαθητές/τριες.